Diari Oficial de la Generalitat Valenciana


Sumari del DOGV 5800, del 07-07-2008 (2008/8276)

ORDE de 26 de juny de 2008, de la Conselleria de Medi Ambient, Aigua, Urbanisme i Habitatge, per la qual es regula la instal·lació i el funcionament de menjadors per a l'alimentació d'aus rapaces necròfagues
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5800

Data del DOGV
:   07-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8276


Data del document
:   26-06-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ocell
    * legislació
    * protecció de la fauna
    * alimentació animal
    * espècie protegida

ORDE de 26 de juny de 2008, de la Conselleria de Medi Ambient, Aigua, Urbanisme i Habitatge, per la qual es regula la instal·lació i el funcionament de menjadors per a l'alimentació d'aus rapaces necròfagues [2008/8276]  
La protecció de colònies de cria del voltor comú (Gyps fulvus) i de l'aufrany o miloca (Neophron percnopterus), l'existència de ramaderia extensiva i el funcionament d'abocadors o menjadors per a voltors, van permetre la recuperació de les seues poblacions i la progressiva recolonització del territori ocupat originàriament.  
A aquest efecte ha de recordar-se que tant el voltor comú com l'aufrany són espècies incloses en el Catàleg nacional d'espècies amenaçades (Reial decret, 439/1990), la primera dins de la categoria d'interés especial i la segona en la de vulnerable, la qual cosa comporta, en aplicació de la Llei 42/2007, de 13 de desembre, del patrimoni natural i de la biodiversitat, que han d'arbitrar-se mesures específiques per part de l'administració per a assegurar la seua conservació. D'altra banda, totes les aus carronyeres estan incloses en l'annex I de la Directiva 79/409/CEE del Consell, de 2 d'abril de 1979, relativa a la conservació de les aus silvestres, la qual fonamenta la necessitat la seua protecció.  
La normativa zoosanitària aplicable als subproductes animals no destinats al consum humà estableix com a norma general la seua destrucció, encara que la Decisió 2005/830/CE de la Comissió, de 25 de novembre, preveu la possibilitat de facilitar aliment a aus necròfagues en determinades condicions.  
En desenvolupament d'aquest marc legal es va aprovar el Reial decret 664/2007, de 25 de maig, pel qual es regula l'alimentació d'aus rapaces necròfagues amb subproductes animals no destinats a consum humà.   
Per tot l'anterior, a proposta de la Direcció General de Gestió del Medi Natural, fent ús de les facultats que tinc atribuïdes per l'article 37 de la Llei 5/1983, de 30 de desembre del Consell, modificada per la Llei 12/2007, de 20 de març,  
ORDENE  
Article 1. Objecte  
Aquesta ordre té com a objecte establir les condicions per a la creació i el funcionament de menjadors d'aus rapaces necròfagues per a cobrir les seues necessitats alimentació a la Comunitat Valenciana, en desenvolupament del que disposa el Reial decret 664/2007, de 25 de maig.  
Article 2. Titularitat dels menjadors  
Els menjadors podran ser de titularitat i gestió de qualsevol persona, física i jurídica, com també de la mateixa Generalitat Valenciana, la qual promourà la seua instal·lació mitjançant la Conselleria de Medi Ambient, Aigua, Urbanisme i Habitatge.  
Article 3. Característiques dels menjadors  
A més de les condicions reflectides en l'article 3.3 del Reial decret 664/2007, els menjadors instal·lats a la Comunitat Valenciana hauran de reunir, almenys, les característiques següents:  
a) Trobar-se a una distància mínima d'1 quilòmetre de les explotacions ramaderes més pròximes.  
b) Estar envoltat per una tanca per a evitar l'entrada de mamífers terrestres. La tanca haurà de tenir un mínim de 2.00 metres d'alçada i haurà d'estar soterrada 0,5 metres i fixada al sòl. Hauran de tenir un únic accés, el qual estarà tancat amb clau.  
c) Ubicar-se a mes de 3 quilòmetres d'instal·lacions d'energia eòlica.  
d) Ubicar-se a mes d'1 quilòmetre de línies elèctriques, excepte quan disposen de sistemes de protecció enfront dels riscos de col·lisió i electrocució.  
Article 4. Sol·licitud i autorització de menjadors  
1. Correspon a la Direcció General de Gestió del Medi Natural determinar la concurrència de les condicions referides en l'article 3.1 del Reial decret 664/2007 que justifiquen la instal·lació d'un menjador d'aus necròfagues, com autoritzar la seua construcció i fixar les normes de funcionament.  
2. Les sol·licituds hauran d'acompanyar la documentació referida en l'article 5 del Reial decret 664/2007, juntament amb un pla de gestió, amb el contingut mínim següent:  
a) Dades del titular del menjador  
b) Espècies d'aus necròfagues objecte del menjador i motiu de la instal·lació.   
c) Llista d'explotacions pecuàries o indústries alimentàries de possible origen d'aportacions.  
d) Espècies o tipus de restes que s'hi aportaran, amb indicació de les quantitats màximes de restes que s'abocaran, amb estimació de l'aportació mensual.  
e) Pla de neteja de restes i desinfecció del menjador, amb indicació dels mitjans de què es disposa a aquest efecte i la seua periodicitat.  
f) Sistema d'eliminació de restes.  
3. Una vegada rebuda la documentació, l'autoritat competent en matèria de medi natural en remetrà una còpia a l'autoritat en matèria de sanitat animal. En el cas que la instal·lació la promoga la mateixa Administració, igualment es remetrà una còpia de l'expedient en què es justifique el compliment del que s'ha estipulat en aquesta norma.  
4. L'autoritat en matèria de sanitat animal examinarà la documentació en aplicació de la normativa sanitària, i n'emetrà informe en un termini màxim de 3 mesos comptador des de la data de la recepció, el qual tindrà caràcter preceptiu i vinculant respecte de les matèries pròpies de la seua competència per a l'autoritat en medi natural.  
5. La resolució d'autorització d'instal·lació i funcionament del menjador, la qual inclourà l'aprovació del pla de gestió, es realitzarà en el termini màxim de 6 mesos des de la data de sol·licitud, i s'entendrà desestimada en absència de resolució expressa en finalitzar aquest termini.  
6. L'autorització implicarà, així mateix el permís per a l'aportació dels subproductes animals des del lloc de procedència a l'abocador o menjador d'aus necròfagues. En tot cas, aquesta aportació s'haurà d'ajustar al que s'ha especificat en l'article 3.2 del Reial decret 664/2007, de 25 de maig, i al que especifica el Reglament (CE) núm. 999/2001, del Parlament Europeu i del Consell, de 22 de maig de 2001.   
7. La Direcció General de Gestió del Medi Natural comunicarà a l'autoritat competent en sanitat animal els menjadors autoritzats, amb indicació de les coordenades UTM, a fi que es puga complir el que s'ha disposat sobre distàncies de seguretat sanitària en l'article 54.2 de la Llei 6/2003, de 4 de març, de la Generalitat, de ramaderia de la Comunitat Valenciana.  
Article 5. Inspecció  
1. El titular del menjador haurà de mantenir un llibre de registre en què es detalle la data, la quantitat, la tipologia i la procedència de les aportacions realitzades, com observacions sobre el consum per part d'aus carronyeres.  
2. Anualment el responsable del menjador elaborarà una memòria que continga la informació següent:   
a) Data, origen, quantitat i tipus de restes aportades.  
b) Data, quantitat i destí de les restes no consumides.  
c) Data, descripció i responsable de la neteja i manteniment de les instal·lacions.  
3. Aquesta memòria es remetrà a l'autoritat competent en matèria de medi natural, la qual remetrà una còpia a l'autoritat en matèria de sanitat animal.  
4. Correspondrà a l'autoritat en matèria de sanitat animal, la inspecció de les condicions higienicosanitàries de les instal·lacions i el control de les explotacions d'origen del subministrament.   
5. En cas de demostrar-se que les restes aportades no són consumides per les aus necròfagues i es produeix una acumulació de restes animals, s'interromprà l'aportació al menjador.  
DISPOSICIÓ DEROGATÒRIA  
Queda derogada l'Ordre d'1 d'octubre de 2001, de la Conselleria de Medi Ambient, per la quals determinen amb caràcter transitori els supòsits excepcionals d'alimentació d'aus carronyeres amb cadàvers animals.  
DISPOSICIÓ FINAL ÚNICA  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 26 de juny de 2008  
El conseller de Medi Ambient, Aigua, Urbanisme i Habitatge  
JOSÉ RAMÓN GARCÍA ANTÓN